कक्राझार , 5 डिसेम्बरःफैगौ 7 आरो 10 डिसेम्बरआव मोननै खोलोबजों खुंजानो गोनां बि टि सिनि बिसायख'थियाव बां सानखो मासि देरहानानै फिन सरकार दाफिननो हागोनखौ फोथायथि लादों बि पि एफनि आफादगिरि हाग्रामा महिलारीआ । दिनै बनरगाव बियाबनि सिङाव थानाय दाल'वाबारि साहा बागानआव बि पि एफनि बिजाथि राजिब ब्रह्मनि जानानै बिसायख'थि फोसावदिं हाबाफारियाव बाहागो लानानै हाग्रामा महिलारीआ बुङोदि , मन्थ्रि हिमन्त बिश्व शर्माआ बि टि सि बिसायख'थिनि थाखाय कौटि कौटि रां बाहायब्लाबो दिनैसिम बि जे पिनि गोहोआ नांगौबादि जाफैयाखै । बिसायख'थियाव राइजो - राजाफोरनि भट मोननो थाखाय बि जे पिआ रांनि लभ दिन्थिनानै सरासनस्रा राइजो - राजाफोरखौ गावसोरनि सिङाव लानो नाजादों होननानै गोख्रों अजद होयो । लोगोसे गावसोरनि बिसायख'थि फोसावदिंनायाव बि जे पिनि दैदेनगिरिफोरा बि पि एफनि हेंथायै नंखाइ दाय होनो थाखाय गाज्रि गाज्रि राव बाहायनानै सोंखारिदों होननानै गोख्रों अजद होबावदों । बिथाङा दाबिनानै बुंदोंदि , 9 नं बनरगाव बियाबआव राजिब ब्रह्मनि देरहानाया 100 जौखोन्दो रोखा जाबाय । बि टि सिनि मोन 40 बियाबनि गेजेराव मोन 30 नि बांसिन मासि देरहानानै 4 थि खेबनि थाखाय बि टि सिआव फिन सरकार दाफिनगोन होननानैबो दाबि खालामो । लोगोसे बि टि सिनि बिसायख'थियाव गासै हारिनि समान जौगाथाय , गोजोन खौसेथिनि थासारि लाबोनो थाखाय बि पि एफनि बिजाथिफोरनो भट होनानै देरहासार खालामनो राइजो - राजाफोरखौ खावलायो । 
बि जे पिआ कौटि कौटि रां बाहायब्लाबो बि टि सि बिसायख'थियाव गोहोम खोख्लैनो हानाय नङाः हाग्रामा